钦定古今图书集成/明伦汇编/宫闱典/第113卷 > 武懿宗
## 钦定古今图书集成/明伦汇编/宫闱典/第113卷 > 武懿宗

按《唐书武士彟传》：懿宗以司农卿爵为郡王，历怀、洛
二州刺史。神功元年，孙万荣败王孝杰兵，诏懿宗为
神兵道大总管讨之，而娄师德、沙叱忠义并为总管，
兵凡二十万，次赵州。懿宗闻贼且至，惧不知所出，欲
弃军走。或劝曰：“贼虽众，无辎载，以钞剽为命，若按兵
老之，击其归，可成大功。”懿宗不暇计，退保相州，贼遂
进屠赵州。后万荣死，懿宗复与娄师德抚循河北，人
有自贼中归者，一切抵死，先剔取胆，乃杀之，血沫前，
而举动自如。始，万荣入寇也，别帅何阿小陷冀州，杀
人无馀种，以懿宗暴忍似之，故号称两何相，语曰：“唯
此两何，杀人最多。”初，懿宗天授间，受诏讯大狱，诛大
臣，王公皆深排巧引，内刑壍中，无有脱者，其险酷，虽
周来等不能继也。神龙初，迁太子詹事，终怀州刺史。